text: Rekord på kun én arm
  11 august 2018 kl. 12.25
  48-årige Leon Holbæk er en mand med en mission. Han vil i Guinness Rekord Bog.
  Og Leon, der er tidligere bokser, stiller op i den ædle disciplin: armstræk på én arm, og stedet: hans egen klub i Kolding.
  I al sin enkelhed skal Leon tage så mange armstræk - eller armbøjninger - han kan på tre minutter.
  - Jaaaa, hvad formål det har, jeg kan vise mine kunder her i klubben, at alder ikke er nogen hindring, det er bare at gå i gang.
  Og det gjorde han så. Det er tilladt at holde pauser i rekordforsøget, det går kun ud over en selv, når man ikke får tid nok til de sidste øvelser.
  - Jeg tror, jeg nåede 96-97. Jeg havde håbet at komme op over 100, men jeg har kun haft 14 dage til at forberede mig.
  Resultatet skal nu sendes ind til forlaget, der udgiver rekordbøger, for at blive kontrolleret.
  